Romcarbon Buzău (ROCE) a raportat, pentru anul recent încheiat, un profit net preliminar, la nivel individual, de 0,319 milioane lei, în scădere cu 93% faţă de cel obţinut în 2018, în condiţiile scăderii veniturilor într-un ritm mai accelerat decât cel al cheltuielilor şi adâncirii pierderii din activitatea financiară, conform raportului procesatorului de mase plastice publicat, astăzi, pe site-ul Bursei de Valori Bucureşti (BVB).

Piaţa a reacţionat, astăzi, la ora 14:00, preţul acţiunii ROCE fiind de 0,1365 lei, în scădere cu 6,15% faţă de referinţa din ziua anterioară.

Veniturile totale s-au situat, la finalul anului trecut, la 210,85 milioane de lei, în scădere cu 6% faţă de cele din 2018, în timp ce cheltuielile totale au coborât cu 5%, la 210,26 milioane de lei, pentru aceeaşi perioadă de raportare.

Vânzările nete înregistrate în anul trecut au fost de 183,85 milioane de lei, cu circa 7% sub cele din anul anterior, în timp ce veniturile din investiţii au scăzut cu 44%, la 1,95 milioane de lei, pentru aceeaşi perioadă de raportare.

Cheltuielile cu materiile prime şi consumabilele au scăzut cu 10%, la 123,15 milioane de lei, în anul 2019, faţă de cele din 2018, în timp ce cheltuielile cu beneficiile angajaţilor au urcat cu 4%, până la 37,44 milioane de lei.

La nivel financiar, Romcarbon a înregistrat o pierdere de 2,42 milioane de lei în 2019, cu mult peste cea consemnată în anul anterior, de aproape 0,341 milioane de lei.

Pentru finalul anului trecut, activele totale erau de 246,2 milioane de lei, cu 2,8% sub cele înregistrate în bilanţ la data de 31 decembrie 2018, în timp ce datoriile totale s-au diminuat cu aproape 6%, până la 109,27 milioane de lei.

În raport cu preţul acţiunii ROCE din data de 13 februarie, de 0,146 lei, valoarea de piaţă a companiei la BVB este de circa 38 milioane de lei.

C.B.